«Rådet»-programleder Siri Kristiansen slutter i NRK
Det bekrefter hun selv overfor VG. - Det stemmer, men det er ikke så dramatisk som det høres ut som. Jeg kommer til å fortsette å lage «Lørdagsrådet» på P3. Forskjellen er at mitt aksjeselskap og NRK går i en samproduksjon om programmet, sier hun. Årsaken til oppsigelsen begrunner Kristiansen med at hun ønsker å stå friere til å gjøre andre jobber utenfor NRK-huset og at hun begynner å bli for gammel. - NRK er som en stor og proff folkehøyskole der alle går rundt i tøfler og vil være der hele dagen. Er du ung og sosial, så er det fantastisk, men som en asosial, halvgammel dame som meg, så klarer du ikke å henge med i svingene, sier hun. VG+:Siri Kristiansens private drama: Ble forlatt av faren på en jernbanestasjon i Italia(krever abonnement) Kristiansen startet som radiojournalist i NRK i 2007, og har de siste årene løst intrikate hverdagsproblemer på både radio og TV i programmene «Lørdagsrådet» og «Rådet». Selv om 36-åringen nå forlater sin faste kontorplass på Marienlyst i Oslo, så kommer hun ikke til å kutte samarbeidet med statskanalen med det første.- Jeg har alltid sagt at jeg vil bli båret ut fra NRK i båre etter endt pensjonstid - og det er fortsatt planen, men i en litt annen setting, sier programlederen. - Kommer du til å fortsette å være programleder for «Rådet» på NRK3? - Det vet jeg ikke. Programmet er ikke lagt død, men ligger i den berømte skuffen over produksjoner som ligger på is, sier hun. Kristiansen er ikke den første som forlater NRK for å starte aksjeselskap - og selge sine tjenester tilbake til statskanalen. I februar sa Anne Rimmen opp jobben i NRK, og tidligere har TV-profiler som Fredrik Skavlan, Erik Solbakken og Tore Strømøy gjort det samme. Kristiansen innrømmer at hun kommer til å ta flere konferansierjobber som frilanser, men at hun ikke kan takke ja til hva som helst. Ifølge NRKs egne tall tjente hun 475.300 kroner som fast ansatt i statskanalen i 2013. - Jeg må fortsatt - og sikkert til evig tid - ta hensyn til NRK i alt det jeg gjør. Men jeg står litt friere, det er sant, sier hun. Redaksjonssjef for humor og underholdning i NRK P3, Vilde Batzer, synes Siri Kristiansen er modig som sier opp jobben for å starte for seg selv som frilanser. - Jeg synes det er fint at det finnes flere måter å jobbe for NRK. Men selv om Siri ikke kommer til å være fast ansatt lenger, så er hun fortsatt underlagt vårt etiske regelverk, ettersom vi har en toårskontrakt om at hun skal fortsette å lage «Lørdagsrådet», sier Batzer. - Hva legger du i det? - Vi har gått gjennom reglene med Siri på forhånd, og vi har klare rammer på hva vi tillater. Hun kan for eksempel ikke dukke opp i reklamefilmer, eller plutselig ta seg en jobb i P4, sier Batzer. MATSIDEN GODT:«Her er Siri Kristiansens favorittgryte - få oppskriften».
«Rådet»-programleder Siri Kristiansen (36) har bestandig hatt en drøm om å starte for seg selv. Nå har hun sagt opp jobben i NRK.